পবিত্র হজের মূল আনুষ্ঠানিকতা সম্পাদিত হয় সৌদি আরবের মক্কা আল-মোকাররমায়। সৌদি আরব পর্বে বাংলাদেশের সার্বিক হজ ব্যবস্থাপনা কার্যক্রম সম্পাদনের দায়িত্ব কাউন্সেলর (হজ) এর উপর ন্যস্ত। হজ সংশ্লিষ্ট মোয়াছসাসা অফিস, মোয়াল্লেম অফিস, মক্কা গভর্নর অফিস, ইউটিলিটি অফিসসমূহ, হজযাত্রীদের আবাসন ইত্যাদি মক্কায় অবস্থিত। সঙ্গত কারণেই পাকিস্তানের ডাইরেক্টর জেনারেল (হজ) অফিস এবং ভারতের ডাইরেক্টর (হজ) অফিস মক্কায় রয়েছে। অথচ বাংলাদেশের কাউন্সেলর (হজ) এর কার্যালয় (হজ উইং) জেদ্দাস্থ কনস্যুলেট জেনারেল অব বাংলাদেশ ভবনে থাকার ফলে কাউন্সেলর (হজ) কে প্রতিনিয়ত জেদ্দা-মক্কা-জেদ্দা যাতায়াত করে হজের কার্যক্রম সম্পাদন করতে হতো। ফলে হজ ব্যবস্থাপনা অহেতুক প্রলম্বিত হতো এবং সরকারি অর্থেরও অপচয় হতো। বিষয়টির গুরুত্ব বিবেচনায় নিয়ে সুষ্ঠু হজ ব্যবস্থাপনা নিশ্চিত করার লক্ষ্যে হজ উইংয়ের অফিস জেদ্দা হতে মক্কাস্থ বাংলাদেশ হজ মিশনে স্থানান্তর করা অতীব জরুরি হয়ে পড়ে। ২০০৯ সালে সুষ্ঠু হজ ব্যবস্থাপনার স্বার্থে হজ উইংয়ের কার্যালয় জেদ্দা থেকে মক্কাস্থ বাংলাদেশ হজ মিশনে স্থানান্তর করার ব্যবস্থা করা হয়। সৌদি সরকারের বাধ্যবাধকতার কারণে হজ মৌসুম তথা চার মাস হজ অফিস মক্কায় কার্যক্রম পরিচালনা করে অবশিষ্ট সময় বাংলাদেশ হজ অফিস, জেদ্দা থেকে পরিচালিত হয়।